DEĊIŻJONI TAL-KUMMISSJONI
tal-15 ta’ Mejju 2008
li temenda d-Deċizjoni 2006/133/KE li titlob lill-Istati Membri temporanjament biex jieħdu miżuri addizzjonali kontra t-tixrid tal-Bursaphelenchus xylophilus (Steiner et Buhrer) Nickle et al. (the pine wood nematode) fir-rigward ta’ żoni fil-Portugall, għajr dawk li fihom huwa magħruf li ma tinsabx
(notifikata taħt id-dokument numru C(2008) 1892)
(2008/378/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2009/29/KE tat-8 ta’ Mejju 2000 dwar miżuri ta’ ħarsien kontra d-dħul fil-Komunità ta’ organiżmi li huma ta’ ħsara għall-pjanti jew għall-prodotti tal-pjanti u kontra t-tixrid tagħhom fil-Komunità (1), u b’mod partikolari l-Artikolu 16(3) tagħha,
Billi:
(1)
Skond id-Deċiżjoni tal-Kummissjoni 2006/133/KE tat-13 ta’ Frar 2006 li titlob lill-Istati Membri temporanjament biex jieħdu miżuri addizzjonali kontra t-tixrid tal-Bursaphelenchus xylophilus (Steiner et Buhrer) Nickle et al. (the pine wood nematode - PWN)) fir-rigward ta’ żoni fil-Portugall, għajr dawk li fihom huwa magħruf li ma tinsabx (2), il-Portugall ħa miżuri kontra t-tixrid tal-pine wood nematode.
(2)
Il-Portugall bagħat rapport lill-Kummissjoni fil-11 ta’ April 2008 dwar is-sejba ta’ tifqigħat ġodda tal-PWN, wara investigazzjoni straordinarja mill-awtoritajiet Portugiżi flimkien ma’ l-istħarriġ annwali, fil-parti tal-Portugall fejn s’issa huwa magħruf li l-PWN ma tinstabx.
(3)
L-istħarriġiet obbligatorji annwali tas-snin ta’ qabel ma kinux żvelaw dawn it- tifqigħat ta’ l-aħħar ta’ PWN fil-Portugall. Fid-dawl ta’ din it-tifqigħa l-ġdida, huwa meħtieġ li l-Portugall iwettaq minnufih stħarriġ addizzjonali msejjes fuq ir-riskji fit-territorju Portugiż kollu kemm hu fuq il-bażi ta’ pjan ta’ stħarriġ approvat mill-Kummissjoni u li jressaq ir-riżultati ta’ dan l-istħarriġ lill-Kummissjoni hekk kif dawn ikunu disponibbli.
(4)
Wara l-esperjenza ta’ l-implimentazzjoni tal-miżuri eżistenti ta’ emerġenza u t-tagħrif xjentifiku reċenti, huwa meħtieġ li jittieħdu miżuri partikolarment effettivi fir-rigward ta’ tifqigħat f’żoni fejn sa issa huwa magħruf li ma nstabitx il-PWN.
(5)
Id-Deċizjoni 2006/133/KE għandha għalhekk tiġi emendata skond dan.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-Deċiżjoni 2006/133/KE hija emendata kif ġej
(1)
L-Artikolu 4 huwa mibdul b’dan li ġej:
“Artikolu 4
1. L-Istati Membri għandhom iwettqu stħarriġiet annwali uffiċjali għall-PWN, fuq injam u l-qoxra tas-sigar u fuq pjanti suxxettibbli li joriġinaw fil-pajjiż tagħhom, biex jiddeterminaw jekk teżistix xi prova ta’ infestazzjoni mill-PWN.
Bla ħsara għall-Artikolu 16(1) tad-Direttiva 2009/29/KE, ir-riżultati ta’ stħarriġiet bħal dawn għandhom jiġu nnotifikati lill-Istati Membri l-oħra u lill-Kummissjoni kull sena sal-15 ta’ Diċembru.
2. Flimkien ma’ l-istħarriġiet imsemmija fil-paragrafu 1, il-Portugall għandu jħejji pjan ta’ stħarriġ għat-territorju kollu Portugiż u jressqu lill-Kummissjoni għall-approvazzjoni. Dan il-pjan għandu jkun imsejjes fuq apprezzament tar-riskji u jqis it-tixrid ta’ pjanti suxxettibbli fi ħdan it-territorju Portugiż. Fil-każ li l-pjan ta’ l-istħarriġ ma jitressaqx sas-16 ta’ Mejju 2008, il-Kummissjoni tista’ tieħu l-miżuri xierqa.
Ir-riżultati ta’ l-istħarriġ imwettaq fuq il-bażi ta’ dan il-pjan għandhom jiġu nnotifikati lill-Kummissjoni u lill-Istati Membri l-oħra hekk kif ikunu disponibbli.”
(2)
Fl-Artikolu 5, it-tielet paragrafu jinbidel b’dan li ġej:
“Dik il-lista għandha tiġi aġġornata skond ir-riżulati ta’ l-istħarriġiet imsemmija fl-Artikolu 4 u skond is-sejbiet notifikati fl-Artikolu 16(1) tad-Direttiva 2000/29/KE.”
(3)
L-Anness tad-Deċiżjoni 2006/133/KE qed tiġi emendata skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 15 ta’ Mejju 2008.